
	Argumentai: 
[bookmark: _GoBack]Siekiant užtikrinti (susisiekimo atžvilgiu) patogų gyventojų atvykimą pas vienmandatėje apygardoje išrinktą Seimo narį, tais atvejais, kai vienmandatė rinkimų apygarda apima daugiau negu vienos savivaldybės teritoriją, Seimo nariui tikslinga įsteigti po vieną biurą tų savivaldybių teritorijoje. Šiuo metu pagal Seimo statutą tos savivaldybės suteikia Seimo nariui patalpas.
Kadangi įstatymo projektu Nr. XIIIP-957(2) nustatoma, kad Seimo narys biurą turi nuomotis, tai dviems biurams reikės daugiau lėšų nei vienam. Todėl siūloma nustatyti, kad tais atvejais, kai vienmandatė rinkimų apygarda apima daugiau negu vienos savivaldybės teritoriją ir Seimo narys dėl didelės apygardos teritorijos nusprendžia įsteigti du savo biurus skirtingose savivaldybėse, Seimo nariui skiriama daugiau lėšų biuro nuomai, t. y. iki 0,5 Lietuvos statistikos departamento prie Lietuvos Respublikos Vyriausybės paskutinio paskelbto šalies ūkio vidutinio mėnesinio bruto darbo užmokesčio (toliau – VMDU) dydžio suma per mėnesį.

Pasiūlymas:
Pakeisti 13 straipsnio 1 dalį ir ją išdėstyti taip:
„13 straipsnis. Su Seimo narių parlamentine veikla susijusių išlaidų apmokėjimas 
1. Seimo nariui iš valstybės biudžeto atlyginamos išlaidos Seimo nario biuro nuomai, eksploatavimui, remontui (ne dažniau kaip vieną kartą per Seimo nario kadencijos laikotarpį), draudimui, taip pat biuro ir kompiuterinės technikos nuomos, eksploatavimo, techninės priežiūros, remonto, draudimo ir raštinės reikmenų įsigijimo išlaidos, išlaidos biuro tarnybiniams telefonams ir kitoms ryšių priemonėms. Tam skiriama iki 0,3 Lietuvos statistikos departamento prie Lietuvos Respublikos Vyriausybės paskutinio paskelbto šalies ūkio vidutinio mėnesinio bruto darbo užmokesčio (toliau – VMDU) dydžio suma per mėnesį.
Tais atvejais, kai vienmandatė rinkimų apygarda apima daugiau negu vienos savivaldybės teritoriją ir toje apygardoje išrinktas Seimo narys nusprendžia dėl didelės apygardos teritorijos įsteigti (nuomotis) du biurus skirtingose savivaldybėse, Seimo nariui skiriama iki 0,5 VMDU dydžio suma per mėnesį.“.



Teikia Seimo nariai:                                                                                            Gintautas Kindurys  
                                                                                                                             Arvydas Nekrošius    
                                                                                                                       Algimantas Dumbrava
                                                                                                                                    Ričardas Juška
